SKRIFTLIG FORESPØRGSEL E-1036/00

af María Sornosa Martínez (PSE) til Kommissionen

(4. april 2000)

Om: Faldende grundvandstand i Les Marínes-området (Valencia, Spanien)

Beboere, ejere og landmænd i Denia kommune i Les Marínes-området (Valencia) har klaget over, at de tørlægningsarbejder, som udføres af byggevirksomheden Blau Verd S.L. ved fundamentering til et antal luksuslejligheder, har sænket grundvandstanden i områdets brønde med mere end 120 cm. Arbejderne, som ikke har været genstand for nogen foreskreven undersøgelse af virkningerne for miljøet, finder sted på en tidligere campingplads, hvor byggevirksomheden har placeret nogle pumper, som arbejder døgnet rundt for at pumpe vandet op, så der kan støbes fundamenter.

Det oppumpede vand udledes direkte i kloaksystemet, som fører ud i havet, og det betyder, at mange liter af denne temmelig sparsomme ressource spildes i et område, der i særlig grad er udsat for tørke. Klagerne påstår, at flere brønde, der aldrig før har været tørre, er blevet det på grund af denne fremgangsmåde. Bortset fra de følger, dette vil få for vandingen af appelsintræerne, som er karakteristiske for det lokale landbrug, er der risiko for, at der på længere sigt indtræder en miljøkatastrofe. Klagerne har således betegnet dette spild af det uundværlige vand som et overgreb på miljøet.

For øjeblikket beskæftiger Forligsudvalget sig med rammedirektivet om vand, som er udtryk for vilje til at begrænse menneskelige aktiviteters indvirkning på miljøets situation i afvandingsområderne. Finder Kommissionen, at den fremgangsmåde for tørlægning, der anvendes ved opførelsen af de nævnte luksuslejligheder, eventuelt udgør en overtrædelse af Fællesskabets miljøbestemmelser?

Mener Kommissionen ikke, at der er tale om en klar overtrædelse af direktiv 85/337/EØF(1), (ændret ved 97/11/EF)(2) om vurdering af visse offentlige og private projekters indvirkning på miljøet, med hjemmel i hvilket der er indledt en overtrædelsesprocedure mod Spanien ved Domstolen på grund af den ukorrekte og forsinkede gennemførelse i national ret (sag C-474/99)?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(23. maj 2000)

Det skal først slås fast at rammedirektivet om vandkvalitet er endnu ikke trådt i kraft.

Hvad angår spørgsmålet om om de forhold som det ærede medlem anfører, kan kaldes en strafbar overtrædelse af Fællesskabets miljøbestemmelser, må det først slås fast at begrebet strafbar overtrædelse af miljøbestemmelser ikke kendes i fællesskabsretten på dennes nuværende udviklingsniveau. Det påhviler straffemyndighederne i hver medlemsstat at skønne over dets eksistens.

Hvad angår Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), skal det bemærkes at projekter, der bl.a. på grund af deres art, dimensioner eller placering, kan få væsentlig indvirkning på miljøet, skal undergives en vurdering af denne indvirkning, inden der gives tilladelse. Denne bestemmelse gælder for projekter der er omfattet af bilag I og II til direktivet.

Forudsættes det at det pågældende projekt er omfattet af direktiv 85/337/EØF, kan det kun henhøre under en af kategorierne i bilag II (punkt 10, litra b), omfatter anlægsarbejder i byzoner og punkt 12, litra c), omfatter feriebyer og hotelkomplekser). I henhold til artikel 4, stk. 2, skal projekter under bilag II vurderes hvis projektets art efter den pågældende medlemsstats opfattelse gør det påkrævet

Det skal bemærkes at Kommissionen har åbnet en overtrædelsesprocedure mod Spanien for ukorrekt gennemførelse af direktiv 85/337/EØF i spansk retsorden. Kommissionen har således besluttet at anlægge sag ved Domstolen(2) af denne grund.

Hvorom alting er vil Kommissionen, som traktaternes vogter, træffe de fornødne foranstaltninger for at sikre at EF-retten overholdes i denne sag.

(1) EFT L 175 af 5.7.1985.

(2) Sag C-474/99.